แค่นี้ยังน้อยไป! BTS กำไรปี 58/59 โต 41% ใจป้ำแจกปันผล 0.34 บ./หุ้น
แค่นี้ยังน้อยไป! BTS กำไรปี 58/59 โต 41% มาที่ 4.14 พันลบ. จากปีก่อนกำไร 2.94 พันลบ. หลังยอดผู้โดยสารทำนิวไฮ-รายได้พุ่ง ใจป้ำแจกปันผล 0.34 บ./หุ้น XD 28 ก.ค.59 กำหนดจ่าย 16 ส.ค.นี้
27 พ.ค. 2559

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS รายงานผลการดำเนินงานประจำปี 59 สิ้นสุดวันที่ 31 มี.ค.59 (รวมบริษัทย่อย) มีกำไรสุทธิ 4.14 พันล้านบาท หรือมีกำไรสุทธิ 0.35 บาทต่อหุ้น เพิ่มขึ้น 41% จากช่วงเดียวกันของปีก่อนที่มีกำไรสุทธิ 2.94 พันล้านบาท หรือมีกำไรสุทธิ 0.248 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจาก ยอดผู้โดยสารรวมในปี 58/59 จำนวน 232.5 ล้านเที่ยวคน (นับเป็นสถิติรายปีสูงที่สุดนับตั้งแต่เปิดให้บริการ) เติบโต 6.3% จากปีก่อน และอัตราค่าโดยสารเฉลี่ย 27.5 บาทต่อเที่ยว เพิ่มขึ้น 2.4% จากปี 57/58
ขณะที่บริษัทมีรายได้จากธุรกิจบริการในปี 58/59 เพิ่มขึ้น 35.3% จากปีก่อน เป็น 741.0 ล้านบาท รายได้หลักที่เพิ่มขึ้นมาจากบริษัท บางกอก เพย์เมนต์ โซลูชันส์ จำกัด (“บีพีเอส”) ซึ่งเป็นผู้ดำเนินการพัฒนาซอฟแวร์เกี่ยวกับระบบการจัดเก็บรายได้สำหรับขนส่งมวลชน รวมทั้งรายได้ที่เพิ่มขึ้นจากรายได้ได้ค่าก่อสร้าง
นอกจากนี้ได้ประกาศจ่ายปันผลงวดดำเนินงานวันที่ 1 เม.ย. 2558 ถึงวันที่ 31 มี.ค. 2559  และกำไรสะสมเป็นเงินสดจำนวน 0.34 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 28 ก.ค. 2559 และกำหนดจ่ายเงินปันผลในวันที่ 16 ส.ค. 2559